text: En søndag på Als synger måske sin svanesang
  21 august 2016 kl. 10.41
  Svigtende billetsalg betyder, at dagens koncert ved Augustenborg Slot måske bliver den sidste.
  Når de første kunstnere til året udgave af ”En søndag på Als” de går på scenen søndag kl. 12.45, så er publikum måske vidne til den sidste udgave af den traditionsrige koncert. Årsagen er, at det i år har været svært at sælge tilstrækkelig med billetter.
  - Vi har solgt lige knap 2000 billetter og det er lige omkring smertegrænsen, siger arrangør Lars Bielefeldt i dag til TV SYD.
  Det er bl.a. fordi Augustenborg Slot har skiftet ejer, og det derfor tog længere tid før alle aftaler kom på plads, at billetsalget i år kom sent i gang. Men det skyldes også, at det efterhånden kniber med tilslutningen, fortæller Lars Bielefeldt.
  - Hvis folk gerne vil have sådan nogle koncerter i området, så er de nødt til at støtte op omkring det.
  Arrangørerne håber, at det i dag dukker flere gæster op ved døren, ellers kan 2016-udgaven blive den sidste, erkender Lars Bielefeldt.
  Vi har ikke taget stilling til, om der bliver nogen koncert næste år. Det beslutter vi om en månedstid, siger Lars Bielefeldt til TV SYD.
  I år er det bl.a. Birthe Kjær, der skal underholde gæsterne i slotsparken.
  